Αμφιθέατρο της Αρλ

Το ρωμαϊκό αμφιθέατρο της Αρλ (γαλλικά: Arènes d'Arles) στην πόλη της νότιας Γαλλίας έχει συμπεριληφθεί από το 1981 μαζί με τα Ρωμαϊκά και Ρωμανικά Μνημεία της Αρλ στον Κατάλογο με τα Μνημεία Παγκόσμιας Κληρονομιάς της ΟΥΝΕΣΚΟ.

Κατασκευάστηκε το 90 μ.Χ. και χωράει 20.000 θεατές. Έχει μήκος 136 μ., πλάτος 109 μ. και ύψος 21 μ. Η αρένα του έχει ωοειδές σχήμα και περιβάλλεται από τις κερκίδες, που με τη σειρά τους περιβάλλονται από 60 στοές κατασκευασμένες σε δύο επίπεδα, και από μια περιμετρική στοά. Υπάρχει επίσης ένα σύστημα από γαλαρίες, αποχετευτικό δίκτυο και σκάλες για εύκολη και γρήγορη έξοδο των θεατών. Στο αμφιθέατρο της Αρλ διεξάγονταν ιπποδρομίες και μονομαχίες. Πρότυπο για την κατασκευή του ήταν το Κολοσσαίο. 

Έχουν επίσης διασωθεί τρεις από τους τέσσερις αμυντικούς πύργους που κατασκευάστηκαν στο μνημείο στον Μεσαίωνα, όταν αυτό είχε μετατραπεί σε φρούριο και στο εσωτερικό του είχε χτιστεί μια μικρή πόλη με 200 σπίτια, μια δημόσια πλατεία και δύο εκκλησίες. Τα κτίσματα αυτά κατεδαφίστηκαν τελικά ύστερα από πρωτοβουλία του συγγραφέα Προσπέρ Μεριμέ και το 1830 στο αμφιθέατρο διοργανώθηκαν ταυρομαχίες για τον εορτασμό της κατάληψης του Αλγερίου.

Στις μέρες μας στο Αμφιθέατρο της Αρλ διεξάγονται ταυρομαχίες στη διάρκεια της Γιορτής της Αρλ (Feria d'Arles) καθώς και θεατρικές παραστάσεις και συναυλίες το καλοκαίρι.

Φωτογραφίες

Παραπομπές

Εξωτερικοί σύνδεσμοι
http://www.arenes-arles.com/
http://www.romanheritage.com/en/contenido/?idsec=1473

Ρωμαϊκά μνημεία στη Γαλλία
Ρωμαϊκά αμφιθέατρα και στάδια